|  |
| --- |
| **Op. 8:1-6**  **“In die stilte voor God se finale storm.”**  *Andries Burger, Pinetown Gemeente, 6 Augustus 2023* |

*Sing:**Lied 436:1,2,3; Lied 202:1,2,3; Fil. 4:6 sê...”; Lied 266:1; “Vrede”*

Soos mens die einde van tye sien nader kom is daar baie dinge wat ons kan onstel,

en dit is juis daarom dat die Here sy Openbaring van die eindtye aan Johannes gee

sodat die kerk van deur al die eeue en op alle plekke nie angstig sal raak nie.

God gee perspektief in hierdie boek oor wat reeds van Johannes se tyd aan die gebeur is en nog verder en erger sal gebeur, sodat ons sonder vrees en in vaste vertroue en sekerheid van sy bewaring en oorwinning kan lewe.

Vir ongelowiges sal die boek ontstellend wees, en mag dit hulle tog dryf tot bekering, maar wanneer gelowiges die boek reg verstaan gee dit hoop en sekerheid en opgewonde afwagting.

Daar is egter baie wat die betekenis skeeftrek en soms die kat heeltemal aan die stert beet het.

Dink maar aan soveel sensasionele verklarings wat mense behoorlik op hol jaag en vrees saai, of soveel verwarring dat die boek vir meeste maar ŉ geslote boek bly.

Dit is nie hoe God dit bedoel het nie – ons het die boodskap baie nodig.

Maar ons moet dit reg verstaan. Laat ek weer aan ŉ paar dinge herinner wat ons in gedagte moet hou in ons verklaring:

- Enige verklaring moet ook geldig kon wees vir die kerke in Johannes se tyd. Die boek was tog in die eerste plek vir hulle bedoel, en daarna vir almal van ons ná hulle. Pas dus op vir verklarings van spesifieke gebeure of persone want wat Hitler kon wees, was Nero voor hom, en Idi Amin ná hom, ensovoorts.

- Pas op vir verklarings wat soos ŉ skattejag van een Bybelteks na ŉ ander spring, dit is nie hoe die regte verklaring van enige Bybelteks werk nie. Natuurlik moet ons verskillende Bybel gedeeltes in ag neem maar nie soos iemand wat die regte klippe uitsoek om oor ŉ stroom water te hop en spring nie.

-Pasop vir enige verklaring wat meer steun op wêreldgebeure as op die Bybel. Ons moet nie gaan kyk wat in die teks kan inpas nie, ons moet ondersoek wat uit die teks uitkom, en dan kan ons waarskynlik verskeie toepassings daarvan vind in die geskiedenis en in ons tyd.

- Laastens, ignoreer en verwerp enige verklaring wat ŉ spesifieke tydsduur en datum van gebeure wil aandui, selfs as klink dit hoe indrukwekkend en ingewikkeld met aanhalings veral uit Daniël se profesieë.

Ons moet aanvaar wat Jesus gesê het en die Bybel op soveel plekke leer – dat niemand weet wanneer nie, en niemand dit kan uitlê en verklaar nie. Moenie jou ore uitleen vir mense wat dink hulle is slimmer as ons Here nie.

Dan herinner ek ook maar weer dat ek self te lig in die broek is om die boek op my eie te kan verstaan. Ek raadpleeg ook die verklarings van ander gereformeerde verklaarders, veral verklarings van Hendriksen, Hoeksema en Morris.

Ek loer ook na John MacArthur wat dit heeltemal verkeerd verstaan. (Eienaardig dat hy die meeste van die Bybel so besonder goed uitlê en dan heeltemal struikel wanneer dit by die eindtye kom.)

Ons begin vandag met die derde deel van die openbaring wat Johannes vir die kerke van alle tye en plekke moes opskryf.

Onthou dat die hele openbaring in sewe dele uiteengesit is wat grotendeels gelyktydig afspeel. Die gebeure volg mekaar nie kronologies soos een hoofstuk na die ander nie.

Dink aan die beeld van ŉ spiraaltrap waarmee jy oploop en dan by elke verdieping deur ŉ ander venster kyk na dieselfde landskap of tydperk, maar elke keer uit ŉ ander perspektief en met ŉ ander fokus.

Ons het reeds twee van hierdie invalshoeke behandel. (Opnames is beskikbaar op die Pinetown Gemeente webblad en YouTube kanaal.)

<Skyfie 1>

Die eerste deel was hoofstukke 1-3.

Dit was ŉ visioen van die lewende, verheerlikte Christus tussen al sy gemeentes.

In sewe briewe aan sewe gemeentes van destyds,

gee Jesus dan sy waarnemings en vermanings en aanmoediging aan

al die kerke van alle plekke en tye van Johannes se tyd tot by sy wederkoms.

Terwyl al die ander goed wat verder openbaar word om ons plaasvind is dit waarop ons moet fokus in ons eie en ons gemeentelewe.

Fokus hierop...

Om die waarheid van Skrifgetrouheid te bewaar en te handhaaf – maar sonder om die liefde prys te gee;

Om nie mense te aanvaar wat dink hulle kan in sonde bly leef as hulle gelowiges is nie, en veral ook om nie mense toe te laat om sulke valse dwalinge in die kerk te verkondig dat die kerkmense maar soos die wêreld kan lewe nie;

Om te volhard in diensvaardigheid, maar ons moet oppas dat ons nie net besig is maar eintlik geestelik dood is nie.

Dat ons moet aanhou om die evangelie in die gemeenskap uit te dra want God sal daardie deur altyd vir ons oophou.

Verder om te volhard in verdrukking, selfs al word party al doodgemaak – sonder om enigsins bang te word vir enigiets van alles wat nog sal kom nie, want God sal die tyd daarvan beperk. God sal ons vashou en bewaar in en deur tye van beproewing.

Ook dat ons nooit selfvoldaan moet wees oor ons geloofslewe of die gemeente nie, maar altyd met God se perspektief sal besef hoe afhanklik ons is van sy genade.

Laastens dat dit dringend is dat ons so aan Hom sal toewy want sy koms is naby, soos een wat al voor die deur staan om te klop.

Dan volg die tweede deel van die openbarings in Hoofstukke 4-7.

<Skyfie 2>

Dit begin met die visioen van God op sy hemeltroon

met die geseëlde boekrol van sy raadsplan om sy koninkryk volledig en finaal ook op aarde te vestig.

En Jesus Christus, die geslagte Lam van God wat as Leeu van Juda ook die troon van God bestyg en dan die boekrol neem en begin oopmaak.

En soos wat Hy die seëls van die boekrol oopmaak, so stel Hy God se plan in werking...

Met die breek van die eerste seël laat Hy ŉ ruiter op ŉ wit perd uitgaan om oorwinning te bewerk vir sy evangelie in gelowiges se lewens.

Toe Hy tweede seël breek toe laat Hy ŉ ruiter op ŉ swart perd uitgaan wat vervolging en lyding bring vir gelowiges.

Met die derde seël stuur hy ŉ rooi perd uit van die verdrukking en swaarkry van sy kerk, en

met die vierde seël se breek stuur Hy ŉ ruiter op ŉ vaalperd wat gelowiges en ongelowiges tref met die dood op allerhande maniere.

Hierdie dinge gebeur nie een ná die ander – wanneer een afgehandel is dan eers die volgende nie.

Nee, terwyl daar oorwinning van geloof in die wêreld is, is daar ook vervolging en verdrukking en dood.

So was dit en so is dit en so sal dit wees.

Dit is deel van God se raadsplan wat Jesus besig is om uit te voer.

Toe Hy die boekrol se vyfde seël oopmaak, wat ook nog altyd afspeel, sien ons dat die wat vir hulle geloof gely het vra vir God se vergelding,

maar dat hulle moet wag totdat almal wat nog moet ly, klaar gely het en eers dan sal God se oordeel voltrek word.

En presies dit is wat al nader kom wanneer Hy die sesde seël breek en

God homself bekendmaak en aankondig met aardbewings en duisternis...

met gebeure wat al die wêreld se ongelowiges angsbevange laat soek na wegkruipplek in die wanhoop dat niemand dit sal kan oorleef nie.

En net wanneer ons die verskrikking van die sewende seël se oordeel en hel verwag, dan onderbreek God sy openbaring.

So asof Hy weet dat ook gelowiges baie ontsteld sou wees as ons van al hierdie dinge hoor.

Hy slaan die sewende seël eers heeltemal oor om ons gerus te stel en te verseker van sy veilige bewaring deur al hierdie geweldige dinge

wat al begin afspeel het in Johannes se tyd, en steeds al meer en erger word totdat Hy finaal kom.

In die ontsteltenis nadat Christus die sesde seël gebreek het, wys God vir Johannes en ons wat die uiteinde van al die gelowiges sal wees.

Almal, al die gelowiges in die Ou Testament se tyd wat geglo het in die Messias wat sou kom, en al die gelowiges wat in die Nuwe Testament se tyd glo in Christus wat gekom en reeds oorwin het,

ontvang God se seël, sy waarborg en sy beskerming

sodat hulle na alles van die eindtyd as ŉ groot menigte skare voor God sal staan,

skoongewas en heilig gereinig deur die bloed van die Lam,

vir ewig by Hom wat ons herder sal wees wat ons lei na fonteine van lewende water, sonder enige hartseer, swaarkry en lyding – salig by Hom.

En dan, na dié versekering van die wonderlike einde,

met hierdie troos kan gelowiges sonder angstigheid nog ŉ draai met spiraaltrap opgaan om verder te hoor hoe God sy raadsplan om sy Koninkryk te laat kom in vervulling laat gaan...

die oopmaak van die sewende en laaste seël...

Dit is die deel waarop ons van vandag af gaan fokus Openbaring 8 tot 11.

**<< Lees Op 8:1-6>>**

Wanneer Christus die sewende en laaste seël van God se raadsplan oopmaak en God se finale oordeel aanbreek – dan begin dit met stilte...

Die trompette wat die oordeel moet aankondig is gereed maar hulle is vir eers nog doodstil soos alles anders.

Is dit ŉ stilte van afwagting oor wat nou gaan volg?

Is dit ŉ stomgeslane verbasing omdat die hemelinge oorbluf is oor die verskrikking wat nou gaan volg?

Is dit die verbaasde besef dat dit tyd van afrekening met die sonde en sondaars uiteindelik op hande is?

Al hierdie redes sou waar kon wees, maar dit is iets anders...

Dit is doodstil omdat iets baie belangrik gebeur, doodstil want God luister na al die heiliges se gebede.

Let op dat dit nie ŉ tussenspel is dat God terloops daarna luister terwyl Hy eintlik besig is om sy oordeel te voltrek nie.

Hierdie aanhoor van gebede in doodse stilte is deel van sy plan, dit is so belangrik dat Hy selfs die grootste kosmiese rampspoed terughou daarvoor.

Al die hemelinge is tjoepstil omdat hulle die belangrikheid van hierdie moment besef.

Wie is al die heiliges wie se gebede opstyg voor God?

Presies dieselfde mense wat reg deur die Bybel heilig genoem word.

Alle mense van die skepping af tot by die wederkoms, wat in Christus as Verlosser glo en daarom deur Hom geheilig is in sy heilige geregtigheid.

Baie heiliges se liggame het al gesterf, ander leef nog en party word nog gebore.

Die gebede van al hierdie heiliges van alle tye en plekke word in hierdie stilte voor God gebring.

Ons gebede word nie deur die eeue heen opgegaar om dan op ŉ dag voor God gebring te word nie,

ook hierdie seël se gebeure kom al lankal en dit neem verseker toe in intensiteit en volume.

Deur al die eeue heen bid gelowiges hierdie gebede en

wat reeds gebid is bly eggo terwyl nuwe gebede bykom

wat ook bly eggo terwyl en nog bykom en al meer word...

soos ŉ tou wat al dikker word soos een na die ander garingdraadjie bygesit word...

Uit die konteks en die gewigtigheid van die situasie is dit sekerlik nie alle gebede van die heiliges nie.

Dit ons gebede oor God se heiligheid en sy heerskappy, sy koninkryk en sy oordeel en sy verheerliking –

Daardie “Laat U wil geskied” gebede, “Laat U Naam geheilig word” en veral al ons “Laat U koninkryk kom” gebede.

Wanneer Jesus ons leer om dit so te bid, dan maak Hy ons daardeur deel van die uitvoering van God se raadsplan wanneer Hy die sewende seël oopmaak...

Maar al sê ons die woorde wat Jesus ons geleer het, wat weet ons tog van opregte gebed volgens die volmaakte wil van God?

Paulus skryf in Romeine 8:26 dat ons nie weet wat en hoe om te bid nie, maar dat die Heilige Gees vir ons pleit volgens die wil van God.

Die wierook simboliseer daardie werk van die Heilige Gees met ons gebede, om dit volgens God se wil te omvorm en dan in heiligheid voor Hom te bring.

Dit is ŉ ou simboliek uit die Ou Testament al, ons lees byvoorbeeld in Lukas 1:8-10 van die priester Sagaria wat wierook gebrand het op die altaar in die tempel terwyl die volk buite gebid het.

Dawid bid in Psalm 141 dat sy gebed tog soos wierook voor God sal wees.

Al ons “Laat U koninkryk kom” en soortgelyke gebede word deur die Heilige Gees se werk in volkome heiligheid volgens God se wil voor Hom gebring terwyl die Hemel in stilte wag...

En dan antwoord God daardie gebede, Hy verhoor ons soos ons kan sien wanneer die engel kole vuur oor die aarde uitgooi...

God kondig Homself daarmee aan met donderweer en weerligstrale en aardbewings – netsoos hy dit gedoen het toe Hy by die Sinai berg aan sy volk verskyn het (Ex. 19:16).

En dan, volgens sy raadsplan en in verhoring van al die heiliges se gebede, is die finale en volkome koms van God se koninkryk op hande.

Die engele is gereed hulle trompette om die waarskuwende oordele aan te kondig waarin God begin oordeel terwyl Hy tog nog genade kans gee vir bekering....

Daarby kom ons by ŉ volgende keer.

Ek weet nie jy nie, maar ek is stomgeslaan oor impak van ons gebede,

nou vandag en elke dag se gebede van laat U Naam geheilig word, laat U wil geskied en Laat U koninkryk kom!

Dit is by voorneme om seker te maak dat my gebede nie net sal draai om die dinge van hierdie ou lewe nie.

Dit is belangrik om daarvoor te bid en God nooi ons uit in Filippense 4 om juis te bid oor alles wat ons ook al sou begeer.

Maar hierdie stilte in die hemel het my laat besef dat daar baie belangriker dinge is as wat ek wil en nie wil nie. God maak ons gebede vir sy koninkryk deel van sy ewige raadsplan om juis dit in vervulling te laat gaan! Sal dit jou nie ook motiveer om meer en vuriger daarvoor te vra nie?

Sonder ophou te vra, soos Jesus in Lukas 18 leer dat ons altyd moet aanhou bid sonder om moedeloos te word.

Ons gebede word bygevoeg by soveel ander oor al die eeue heen, om al meer en al duideliker te word, totdat die dag van die Here aanbreek en Hy dit in vervulling sal laat gaan.

Vrees en angstigheid vir die eindtye soos mense wat nie deur geloof in Christus vertrou nie? op Christus – nee glad nie meer nie!

Inteendeel,

ons wat in Christus geheilig is, werk aktief saam om dit te laat gebeur...

“Here, laat U koninkryk kom!”

Amen